b'\n_START_ARTICLE_\nMicrosoft OneNote\n_START_SECTION_\nTietokonesovellus\n_START_PARAGRAPH_\nOneNotella kirjoitettuun tekstiin voi liitt\xc3\xa4\xc3\xa4 kuvia, luettelomerkkej\xc3\xa4, matemaattisia kaavoja ja otsikkotasoja. Muistiinpanot tallentuvat automaattisesti ja ne voi synkronoida verkkoon OneDrive-pilvipalvelulla Microsoft-tilin kautta. Muistiinpanot voi my\xc3\xb6s jakaa muille k\xc3\xa4ytt\xc3\xa4jille. OneNotella voi tallentaa my\xc3\xb6s kuvia, videoita ja \xc3\xa4\xc3\xa4nt\xc3\xa4, j\xc3\xa4rjest\xc3\xa4\xc3\xa4 niit\xc3\xa4 ja hakea hakusanoilla. Sovellus on nyky\xc3\xa4\xc3\xa4n saatavilla ilmaiseksi Windowsille ja OS X:lle. Se on oletussovelluksena Windows 10:ss\xc3\xa4. Ohjelma sis\xc3\xa4ltyy Microsoftin Office 365 Home Premium, Office 365 University, Office Home & Student 2013, Office Home & Business 2013, Office Professional 2013 -paketteihin sek\xc3\xa4 yrityksille tarkoitettuihin Office 365 Small Business Premium, Office 365 Midsize Business ja Office 365 Enterprise -paketteihin.\n_START_SECTION_\nMobiilisovellus\n_START_PARAGRAPH_\nOneNoten mobiiliversio on saatavilla Androidille, iOS:lle,, Windows Phonelle OneNote on ollut saatavilla my\xc3\xb6s Symbian-puhelimille ja Windows Mobile -puhelimille, mutta niit\xc3\xa4 ei en\xc3\xa4\xc3\xa4 tueta. Mobiiliversiossa OneNotella voi kirjoittaa, lis\xc3\xa4t\xc3\xa4 kuvia, k\xc3\xa4ytt\xc3\xa4\xc3\xa4 luettelomerkkej\xc3\xa4 ja synkronoida muistiinpanot. Mobiiliversiossa on 500 ilmaisen muistiinpanon raja, jonka j\xc3\xa4lkeen on mahdollista ostaa lis\xc3\xa4tilaa.\n_START_SECTION_\nSelainversio\n_START_PARAGRAPH_\nOneNotea voi k\xc3\xa4ytt\xc3\xa4\xc3\xa4 my\xc3\xb6s OneDriven tai Office Onlinen kautta Microsoft -tilill\xc3\xa4 selaimesta, jossa sovelluksen nimi on OneNote Web App. Selaimella luodut OneNote-asiakirjat ovat Office Open XML -muotoisia. Selainversiossa asiakirjoihin voi tehd\xc3\xa4 perustekstimuotoilua (lihavointi, kursivointi, alleviivaus, yliviivaus, v\xc3\xa4rj\xc3\xa4ys, luettelointi ja numerointi). Asiakirjaan voi lis\xc3\xa4t\xc3\xa4 my\xc3\xb6s taulukoita, kuvia, Clipart-kuvia, tunnisteita, otsikkotasoja ja linkkej\xc3\xa4. Lis\xc3\xa4ksi OneNote tukee tekstin oikolukua. Muistiinpanoja voi jakaa ja synkronoida OneDrivess\xc3\xa4 ja avata ne OneNoten tietokonesovelluksella, jos se on asennettuna tietokoneeseen. Selaimessa muistiinpanot tallentuvat automaattisesti.\n_START_SECTION_\nSuosio ja vastaanotto\n_START_PARAGRAPH_\nOneNote on saanut p\xc3\xa4\xc3\xa4asiassa my\xc3\xb6nteisi\xc3\xa4 arvioita. Sovellusta on arvosteltu muun muassa "kiehtovaksi"._NEWLINE_PCworld vertaili vuoden 2012 alussa OneNotea ja Evernotea toisiinsa. Vertailun mukaan OneNote on parempi synkronoimaan, lukemaan teksti\xc3\xa4 kuvista ja siin\xc3\xa4 on paremmat muokkausty\xc3\xb6kalut monimutkaisiin muistiinpanoihin.\n_START_SECTION_\nHistoria\n_START_PARAGRAPH_\nOneNoten ensimm\xc3\xa4inen betaversio julkaistiin 17. marraskuuta 2002. Vuonna 2003 Microsoft lis\xc3\xa4si OneNoten Office-pakettiinsa. OneNotella oli Microsoftin mukaan vuonna 2011 yli 78 miljoonaa k\xc3\xa4ytt\xc3\xa4j\xc3\xa4\xc3\xa4 Yhdysvalloissa.'